Kreftsyke Shannen Doherty: – Lykkelig for at jeg fortsatt er her
Skuespiller Shannen Doherty (52) har uhelbredelig kreft, men nekter å la sykdommen slukke livsgnisten. Gjennom podkasten «Let’s Be Clear with Shannen Doherty», som Doherty lanserte før jul, letter hun jevnlig på sløret. I mandagens utgave åpner hun opp om sin mentale helse. – Jeg er lykkelig. Jeg er det. Det siste halvannet året har vært interessant, betror hun, ifølge Entertainment Tonight. Utfordrende tid I april i fjor ble Doherty skilt for tredje gang. Etter elleve års ekteskap gikk hun og fotograf Kurt Iswarienkos (49) hver til sitt. Skuespilleren har snakket om at ektemannens angivelige utroskap var årsaken. – 2023 startet ikke akkurat bra, og det var utrolig utfordrende. Men – når man lever med kreft, er hver dag en prøvelse. Ting endrer seg hele tiden. «Beverly Hills 90210»-stjernen fikk brystkreft for åtte år siden, og siden har livet vært som en berg-og-dal-bane. Men livskraften er intakt. – Jeg er lykkelig for at jeg fortsatt er her, og fordi jeg nå har mennesker i livet mitt som er oppriktig glad i meg, og som vil gå i ilden sammen med meg, sier hun i podkasten. TV-kjendisen er opptatt av å leve i nuet. – Ingen av oss bør sløse med tid, for livet er så utrolig verdifullt. Særlig når man har kreft. Doherty er fornøyd med å ha «kvittet seg med mye rot», og føler hun nå har fokus på det som betyr noe. – Jeg vet hva jeg vil og hva jeg ønsker å våkne opp til hver dag. I 2017 så det ut som om behandlingen hadde tatt knekken på brystkreften, men i 2019 fikk hun tilbakefall. I 2020 fortalte Doherty at hun hadde kreft i stadium fire. Det er vanlig å dele inn brystkreft i fire stadier, og siste stadium betyr at sykdommen har spredt seg til andre organer. – Velsignet I juni i fjor innviet 52-åringen omverdenen i at kreften hadde spredd seg til hjernen, og at hun hadde fått operert bort en svulst. Fem måneder senere opplyste hun at det var ytterligere spredning – til beinet. Men hun er ikke bitter. – Jeg mener selv at jeg har levd et virkelig velsignet liv, og at jeg er et utrolig heldig menneske. Den amerikanske stjernen har fortsatt å jobbe til tross for sykdommen. Blant annet har hun vært å se i nylanseringen «Beverly Hills 90210» og «Riverdale». På filmnettstedet IMDb står hun oppført med flere kommende prosjekter Flere rampelys-nyheter på VGTV:
Skuespiller Shannen Doherty (52) har uhelbredelig kreft, men er fortsatt livsglad. Doherty åpner opp om sin mentale helse i podkasten «Let's Be Clear with Shannen Doherty». Til tross for kreft og skilsmisse er hun fokusert på det som betyr noe i livet og føler seg velsignet. Skuespilleren har fortsatt å jobbe, med flere kommende prosjekter oppført på IMDb.